แห่เทขาย GCAP ฉุดหุ้นร่วง 6% เซ่นงบฯไตรมาส 1 ขาดทุน 20 ลบ.
นักลงทุนเทขาย GCAP ฉุดราคาหุ้นร่วง 5.97% หลังประกาศผลการดำเนินงานไตรมาส 1/64 ขาดทุน 20 ลบ. จากปีก่อนขาดทุนเพียง 0.39 ล้านบาท 
11 พ.ค. 2564

ผู้สื่อข่าวรายงานว่า ราคาหุ้นบริษัท จี แคปปิตอล จำกัด (มหาชน) หรือ GCAP วันนี้ (11 พ.ค.2564) ล่าสุด ณ เวลา 10.26 น. อยู่ที่ระดับ 2.52 บาท ปรับตัวลดลง 0.16 บาท หรือ 5.97% ด้วยมูลค่าการซื้อขาย 13.91 ล้านบาท

โดยราคาหุ้นปรับตัวลดลงหลังจากบริษัทฯ ประกาศผลการดำเนินงานประจำไตรมาส 1/2564 มีผลขาดทุนสุทธิ 20.46 ล้านบาท ขาดทุนเพิ่มขึ้นจากช่วงเดียวกันเมื่อปีก่อนขาดทุน 0.39 ล้านบาท เนื่องจากบริษัทมียอดปล่อยสินเชื่อรวมในช่วงม.ค.-มี.ค.64 จำนวน 59 ล้านบาท ลดลง 84.15% เมื่อเปรียบเทียบกับงวดเดียวกันของปี 2563 จากภาวะเศรษฐกิจที่ชะลอตัวและการแพร่ระบาดที่รุนแรงของไวรัสโคโรน่า 2019
อีกทั้ง มีรายได้รวม 65.76 ล้านบาท ลดลง 31.42 ล้านบาท หรือ 32.33% เมื่อเปรียบเทียบกับงวดเดียวกันของปี 2563 โดยมีสาเหตุหลักจากการลดลงของรายได้จากสิทธิเรียกร้องภายใต้สัญญาเช่าซื้อสินทรัพย์จำนวน 17.91 ล้านบาท หรือคิดเป็น 25.63% และการลดลงของรายได้ดอกเบี้ยรับสินเชื่อเงินกู้ จำนวน 11.50 ล้านบาท หรือคิดเป็น 51.54% และรายได้ค่าปรับล่าช้าจากสัญญาเช่าซื้อทรัพย์สินลดลง 2.01 ล้านบาท
นอกจากนี้ งวด 3 เดือน สิ้นสุดวันที่ 31 มี.ค.64 บริษัทมีส่วนแบ่งขาดทุนจากเงินลงทุนในการร่วมค้าเท่ากับ 3.63 ล้านบาท